РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/155-14

1. јул 2014. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 30. ЈУНА 2014. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Ђорђе Стојшић, Зоран Антић, Милан Ковачевић, Миодраг Николић,Жарко Богатиновић, Милија Милетић, Горан Ћирић, Јован Марковић, Велимир Станојевић, Арпад Фремонд, Сабина Даздаревић као и Милан Латковић, заменик члана Одбора.

Седници нису присуствовали чланови Одбора: Верољуб Матић, Милан Кораћ, Душан Петровић.

Поред чланова Одбора седници je присуствовао и народни посланик проф. др Марко Атлагић.

На седници су били присустни: представници Министарства пољопривреде и заштите животне средине: Ненад Катанић, помоћник министра, Зоран Рајић, државни секретар, Жељко Радошевић, државни секретар, Владислав Крсмановић, директор Управе за аграрна плаћања, Жарко Радат, помоћник директораУправе за аграрна плаћања, Марија Митровић, Управа за пољопривредно земљиште, Синиша Котур, Управа за ветерину, Сања Челебићанин, Управа за ветерину, Слободан Шибалић, Управа за ветерину; Драган Гламочић, саветник премијера за сектор пољопривреде; Радош Раилић, председник Управног одбора, Ветеринарска комора Србије; Златан Ђурић,Унија пољопривредних произвођа из Сремске Митровице; Горан Пуача, заменик председника УО, Асоцијација пољопривредника, Миклош Нађ, Савез аграрних удружења Војводине као и представници средстава јавног информисања.

Већином гласова усвојен је следећи

Дневни ред

1. Разматрање информације о ненаменском трошењу средстава за подстицаје (субвенције, премије, регреси) у пољопривредној производњи;
2. Извештај о мерама предузетим поводом закључака Одбора од 20. јуна 2014. године о стању у сточарству, ветерини и актуелној ситуацији са извозом меса у земље Царинског савеза (Русија, Белорусија, Казахстан);
3. Разно.

Прва тачка дневног реда - **Разматрање информације о ненаменском трошењу средстава за подстицаје (субвенције, премије, регреси) у пољопривредној производњи**

У уводном излагању, председник Одбора, Маријан Ристичевић, је истакао да на основу достављене документације од стране Министарства пољопривреде и заштите животне средине, постоје индиције да је било злоупотреба у ненаменском трошењу средстава за подстицаје (субвенције, премије, регреси) у пољопривредној производњи. Ристичевић је посебно нагласио следеће области у којима су биле вршене злоупотрене: воћарство, виноградарство, ратарство (давање државног земљишта у подзакуп), сточарство и ветеринарство; средстава за рурални развој по питању разних мониторинга. Председник Одбора је указао на злоупотребе из 2007. године Винарије Живковић, која је у то време била у власништву бившег премијера Зорана Живковића, наводећи да ће тај случај коштати Србију око милион евра. По његовим речима Министарство пољопривреде исплатило Винарији Живковић субвенцију за садњу винове лозе у вредности од 525.000 евра, и то за парцеле које је Зоран Живковић закупио осам месеци касније. Према његовим речима, Зоран Живковић је у време када је требало обављати садњу, у пролеће 2007, имао у поседу парцелу од једног хектара у општини Мерошина, и није имао регистровано пољопривредно газдинство, а субвенције које је узео су биле тршене у општини Инђија. После три године винарија је продата предузећу МК-Агроунија, у власништву Миодрага Костића. Ристичевић је истакао да ће грађане Србије тај случај коштати додатних 500.000 евра који ће бити исплаћени као новчана надокнада наследницима Светозара Јакшића из Крчедина, јер је земљиште предмет реституције. Такође је утврђено да је фитосанитарна инспекција Министарства пољопривреде и заштите животне средине приликом прегледа парцеле 1.11.2007. године, која је дата у закуп винарији Живковић, установила да је извршена садња на том винограду, а да винарија Живковић има корисничко право по уговору о коришћењу, што по речима Ристичевића није било тачно, јер је уговор о закупу склопљен 7.11.2007. године, а земљиште је закупљено на 5 година за ратарење.

На крају расправе, чланови Одбора су се сложили да се целокупна документација о ненаменском трошењу средстава за подстицаје (субвенције, премије, регреси) у пољопривредној производњи проследи надлежним органима на даље поступање.

Државни секретар Министарства пољопривреде и заштите животне средине Жељко Урошевић прочитао је писмо министарке пољопривреде и заштите животне средине Снежане Богосављевић Бошковић којим је изразила спремност да заједно са члановима Одбора у наредном периоду размотри злоупотребе трошења средстава из аграрног буџета и изнађу начини како да се овакве злоупотребе спрече. Такође је указао на податак да Одељење пољопривредне инспекције и Одсек пољопривредне инспекције за контролу подстицајних средстава у пољопривреди, органској производњи и сточарству, у периоду од 1.1.2014. до 27.6.2014. је извршило 2399 контроле, од чега је 1615 контрола било директно у вези са коришћењем подстицајних средстава. Због разних неправилности, извршена је обустава испате подстицајних средстава у износу око 13 милиона динара. По његовим речима, у пољопривредној инспекцији ради 101 инспектор, што је недовољан број за ефикасан рад службе.

Помоћник министра пољопривреде надлежан за пољопривредну политику Ненад Катанић позвао је чланове Одбора да помогну представницима Министарства у едукацији пољопривредних произвођача како да унапреде производњу, јер, како је истакао, главни проблем српске пољопривреде представља екстензиван начин производње на малим површинама што производе чини неконкурентним за пласман на друга тржишта. Такође је истакао да су ове године подстицаји у сточарсту повећани, а да постојећи Закон о подстицајима у пољопривреди и руралном развоју и Закон о пољопривредном земљишту ближе прописују ко све има право на подстицаје.

Државни секретар, Зоран Рајић, је истакао да је Национална стратегија развоја пољопривреде (2014-2024 година) завршена и ускоро се очекује њено усвајање на Влади.

Владислав Крсмановић, директор Управе за аграрна плаћања, је указао да се Управа бави административном обрадом података и утврђивања права на субвенције и доношењем одлуке да ли ће неки пољопривредни произвођач на основу документације и инспекцијске контроле остварити право на субвенције или не. По његовим речима, садашњи прописи су јаснији и строжији у односу на раније прописе, тако да је могућност злоупотреба било које врсте сведена на минимум.

Чланови Одбора су на поднете извештаје изложили своје сугестије и једногласно усвојили

З А К Љ У Ч А К

1. Одбор је на основу почетне доста штуре документације закључио да је злоупотреба од стране корисника недвосмислено било у претходних 10 годинаи то злоупотребе средстава која су пласирана из аграрног буџета у виду пласма за различите намене.
2. Одбор је на основу прве документације увидео да је било злоупотреба у подстицајима воћарству, виноградарству и другим засадима, од стране корисника, а посебно забрињава документован случај винарије Живковић и подизања засада винограда у пољопривредном предузећу Ердевик.
3. Одбор је у расправи такође констатовао неправилности приликом повлачења премија и подстицаја у сточарству. Увећаван је и приказиван већи број грла што на газдинствима , што на клању као и у приказивању пружања ветеринарских мера.
4. Одбор је такође, на основу, примедби земљорадника, увидео да је било злоупотреба средстава за подстицаје, субвенције и регресе у ратарству где постоје огромне аномалије приликом коришћења субвенција за газдинства која фиктивно врше закуп пољопривредног земљишта у државној својини на великим површинама, које уступају великим газдинствима заједно са подстицајним средствима, а понекад и делом повраћеног ПДВ, а такав начин није допуштен, али за сада није санкционисан нити су пољопривредне инспекције у довољној мери санкционисале неправилности око давања земљишта у подзакуп од стране закупаца.
5. Одбор је такође, на основу иницијалне документације могао да закључи да су у области пружања ветеринарских услуга извршене многе исплате које су сумњиве или супротне закону. Увећаван је број грла у примени мера у области ветерине, вршене су сумњиве исплате за уништавање свиња заражених ККС ( класичном кугом свиња). Плаћане су услуге за неизвшени мониторнг и лабараторијске услуге.
6. Одбор ће у циљу целовитог сагледавања употребе средстава за подстицаје, рурални развој, и средстава исплаћених из буџета Министарства пољопривреде изабрати пододбор за утврђивање правилности утрошка тих средстава, а од надлежних органа и служби у Влади и Министарству пољопривреде и заштите животне средине, АП Војводини, локалној самоуправи затражити сарадњу и право на увид у документацију.
7. Одбор ће упутити допис службама и Влади Републике Србије да по мишљењу Одбора, Министарство пољопривреде и заштите животне средине предузме свеобухватне и одговарајуће активности, у вези решавања спора са Руском федерацијом и Царинским савезом.
8. Одбор и даље захтева да се испита евентуална одговорност функционера и службеника Министарства пољопривреде и заштите животне средине због евентуалног непредузимања адекватних мера поводом делимичне забране извоза меса и производа од меса у Руску федерацију и Царински савез; јер се проблем продубљава проналажењем, од стране руских надлежних служби, бактерије *листериа*у пошиљци меса из Србије, а што је саопштено од руске стране 23.6.2014 године.
9. Одбор препоручује нашим органима и службама, а које заступају Царински савез- Русија, Белорусија, Казахстан, заједничку контролу наших извозника меса у циљу враћања поверења и укидања забране извоза производа од меса ( свињетина, говедина, коњетина...)
10. Одбор захтева да се од стране надлежних из Министарства пољопривреде достави тумачење о томе да ли су новим Правилником о квалитету сточне хране дозвољене веће концентрације олова, арсена, живе, кадмијума... и за колико по мг/кг/л?
11. Одбор захтева извештај од стране Министарства пољопривреде и животне средине у вези са изменама Правилника којим се регулише ниво Афлатоксина у млеку и да ли ступа на снагу 1. јула 2014. или не? Да убудуће Правилници пре доношења прођу минималну расправу у Одбору за пољопривреду, шумарство и водопривреду, и да се с тим у вези одржи седница Одбора посвећена безбедности хране и Правилницима.
12. Одбор препоручује Министарствима пољопривреде и трговине да са дужном пажњом размотре приговори организација малинара у вези откупа малина и раног воћа и да активно посредују између хладњачара и откупљивача, да заштити и произвођаче и прерађиваче.
13. Одбор захтева од Министарства унутрашњих послова да убудуће све евентуалне претње које малинари добијају у откупу малина, испитају и евентуални починиоци казне.
14. Од надлежних органа захтевамо да по хитној процедури обнове број ракета и извршиоца да би се ефикасно пољопривредни произвођачи могли бранити од градоносних облака.

У дискусији су учествовали народни посланици: Маријан Ристичевић, Горан Ћирић, Милија Милетић, Милан Ковачевић, Арпад Фремонд, Жарко Богатиновић, Ђорђе Стојшић, Миодраг Николић, Марко Атлагић.

Дрга тачка дневног реда - **Извештај о мерама предузетим поводом закључака Одбора од 20. јуна 2014. године о стању у сточарству, ветерини и актуелној ситуацији са извозом меса у земље Царинског савеза (Русија, Белорусија, Казахстан)**

Председник Одбора, Маријан Ристичевић je обавестио чланове Одбора да је одржан састанак са премијером Александром Вучићем. Тема је била извоз свињског меса у земље чланице Царинског савеза и стање у сточарству и ветерини. Премијер је такође упознат и са проблемом следљивости у производњи. По његовим речима, од стране Владе ће бити урађено све, да се убудуће такви проблеми предупреде и уколико буде потребно, изврши кадровска реорганизација службе.

Чланови Одбора сутакође размотрили Извештај о мерама предузетим поводом закључака Одбора од 20.јуна 2014.године о стању у сточарству, ветерини и о актуелној ситуацији у вези извоза меса у земље Царинског савеза (Русија, Белорусија, Казахстан). Тим поводом установљено је да су српска и руска служба имале различите резултате анализе свињског меса српског порекла извезеног за Русију због чега је неопходно усагласити их и увести што хитније електронску серфтификацију меса приликом извоза у земље Царинског савеза. Са руском страном договорено је са се образује заједничка ветеринарска инспекција која ће пратити будући извоз српског меса на руско тржиште.

У вези са ГМО, Драган Гламочић, саветник премијера за сектор пољопривреде је истакао да у Европи, 90% хране за животиње је ГМО, а месо које увозимо из ЕУ је исправно. По његовим речима, изменом Закона о ГМО, увешће се обележавање домаћих производа (млеко, месо, јаја), пореклом од животиња које су биле храњене сировинама које нису ГМО.

У дискусији су учествовали народни посланици: Маријан Ристичевић, Миодраг Николић, Милија Милетић, Ђорђе Стојшић, Жарко Богатиновић.

Трећа тачка дневног реда- **Разно**

Под тачком Разно, чланови Одбора разматрали су како отклонити штету на усевима које су недавно погодили градоносни облаци као и захтев малинара да им се помогне око уједначавања откупне цене малине на тржишту.

Гости седнице Одбора за пољопривреду, шумарство и водопривреду били су представник Уније пољопривредних произвођача из Сремске Митровице Златан Ђурић, Асоцијације пољопривредника Горан Пуача и председник Савеза аграрних удружења Војводине Миклош Нађ, који су члановима Одбора директно изложили проблеме са терена.

У дискусији су учествовали народни посланици: Маријан Ристичевић, Миодраг Николић, Милија Милетић.

Пошто других питања и предлога није било, седница је закључена у 15,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић